Zapisnik 1. redne seje Sveta staršev Gimnazije Šentvid v šolskem letu 2021/22

Seja se je odvijala v ponedeljek, 4. oktobra 2021, ob 17. uri v veliki predavalnici in je bila dosegljiva tudi preko internetne povezave (Zoom)

Dnevni red:

1. Poročilo o realizaciji LDN za šolsko leto 2020/21
2. Letni delovni načrt za leto 2021/22
3. Izvedba pouka v času korona krize
4. Volitve dveh predstavnikov staršev v Svet šole
5. Razno

Med točkami je bila zanimiva razprava s predlogi, ki so podani pod točko razno

Prisotni predstavniki oddelkov: 1. a, 1. c, 1. d, 1. e, 1. f, 2. a, 2. b, 2. c, 2. d, 2. e, 2. f, 3. a, 3. b, 3. d,

3. e, 3. f, 4. a, 4. b, 4. d (Zoom), 4. e, 4. f

Zapisnik:

1. **Poročilo o realizaciji LDN za šolsko leto 2020/21**

Ravnatelj je podal poročilo o realizaciji LDN za šolsko leto 2020/21

Prioritete v šolskem letu 2020/21 so bile:

* Priprave in izvajanje pouka na daljavo: kot osnovni aplikaciji sta bili uporabljeni e-učilnice in Microsoft Teamsi, za pisno ocenjevanje na daljavo Exam.net. Dijaki so v anketi izrazili zadovoljstvo s poukom na daljavo (povprečna ocena 3,8), samo situacijo pa zelo različno doživljali (nekateri so sprejeli pouk na daljavo brez težav, drugi so se slabše znašli).
* Projekti oddelkov niso bili izvedeni in se prenesejo v šolsko leto 2021/22.
* Matura 2021: z rezultati na maturi smo lahko zadovoljni, saj je bila povprečna dosežena ocena 19,55, v spomladanskem roku je bil uspeh 100%. Skupni uspeh (po jesenskem roku) je 98,6%. Na maturi 2021 je bilo doseženih 54,3% odličnih in pravdobrih ocen. Boljše ocene kot je državno povprečje so bile dosežene pri angleščini (OR), biologiji, fiziki, filozofiji, francoščini, informatiki, matematiki (OR), španščini (OR in VR). Pozitivna dodana vrednost pa pri biologiji, filozofiji, francoščini, in informatiki in španščini.
* Gradnja nove stavbe Gimnazije Šentvid: natečaj za novogradnjo Gimnazije Šentvid in telovadnice Osnovne šole Šentvid je bil zaključen. Zmagovalni elaborat je delo Primoža Hočevarja s sodelavci in nova stavba gimnazije se načrtuje ob skladiščih Drame. Pred stavbo je t.i. gimnazijski trg, nato telovadnica in proti vzhodu zunanja športna igrišča.

Uspeh v šolskem letu je 96,7% in je primerljiv med leti (kljub posebnim okoliščinam zadnjih dveh let). Dober je podatek o deležu odličnih in pravdobrih dijakov, ki znaša 47,6% (torej skoraj polovica).

Podrobnejši opisu aktivnosti so podani v Letopisu Gimnazije Šentvid 2020/21.

1. **Letni delovni načrt za leto 2021/22**

Ravnatelj je opisal Letni delovni načrt za leto 2021/22

Izpostavljene so bile 4 glavne prioritete:

* Učim se učiti: že v začetku šolskega leta bo psihologinja obiskala 1. letnike in izpeljala delavnico s tem naslovom. Oktober bo mesec posvečen tej dejavnosti. Vsi učitelji bodo v vseh oddelkih 1. in 2. letnika pokazali učne strategije konkretizirane za njihov predmet. Tudi pri pouku psihologije in ITS bodo podrobneje izpostavljene te aktivnosti. Razredniki bodo med razrednimi urami nagovorili dijake in jih spodbudili k izmenjavi njihovih dobrih praks.
* Podjetnost dijakov: v okviru projekta PODVIG bodo oddelki pripravili oddelčne projekte, ki bodo prispevali bodisi h klimi v oddelku ali celo na šoli. Teme so lahko poljubne. Če ne bo idej bomo dijake 1. in 2. letnika spodbudili h ekološkim temam in temam trajnostnega razvoja, dijake 3. in 4. letnika pa k temam povezanih s kariernim razvojem.
* Krepitev digitalnih kompetenc: na šoli bo deloval tim za digitalne kompetence. V prvi vrsti je potrebno dobre prakse iz časa pouka na daljavo ohraniti in prilagoditi sedanjim razmerah, hkrati pa postaviti osnovna izhodišča/strategijo za razvoj teh kompetenc, kar mora biti naloga tudi v bodoče.
* Novogradnja Gimnazije Šentvid: šolsko leto 2021/22 mora biti v znamenju izbora pripravljalca projektov za novogradnjo (potrebno bo usklajevanje med ministrstvom in mestom) in pričetek izdelave projektov. Ministrstvo ocenjuje, da bosta za to potrebni dve leti, nato sledi gradnja.
1. **Izvedba pouka v času korona krize**

Ravnatelj je opisal izvedbo pouka v času korona krize.

Pouk poteka po modelu B (vsi oddelki v šoli), dijaki imajo pouk praviloma v matičnih učilnicah. Do zamenjav prihaja pri pouku drugega tujega jezika in športni vzgoji (oblikujejo se skupine iz različnih oddelkov).

Sicer je bilo od 1. septembra na šoli 26 potrjenih okužb in je bila v 6 primerih odrejena karentena za cel razred (pri pouku v šoli so v takih primerih cepljeni in preboleli, ostali dijaki pouk spremljajo neposredno preko računalnika). V primeru, da je pri pouku v šoli eden od dijakov okužen s korona virusom (kar se potrdi s PCR testom), se oddelek ali skupina razporedi v karanteno. Pouk se organizira na kombiniran način: če je vsaj tretjina dijakov oddelka bolezen prebolela ali so cepljeni, so ti pri pouku v šoli, ostali sodelujejo preko videokonference. Če je času karantene načrtovano pisno ocenjevanje, se to izvede za dijake, ki so pri pouku v šoli, ostali so ocenjeni po dogovoru s profesorjem, ko se vrnejo v šolo.

Za zmanjševanje možnosti prenosa okužb se skrbi z uporabo zaščitnih mask, pogostim zračenjem učilnic, razkuževanjem rok. Zlasti pa je pomembno, da v primeru kakršnih koli znakov okužbe, dijaki (in zaposleni) ostanejo doma.

1. **Volitve dveh predstavnikov staršev v Svet šole**

V Svet šole sta bili izvoljeni: Bojana Korošec (1. e) in Klementina Zupan (3. f).

1. **Razno in predlogi sveta staršev**

Na seji so bili sprejeti naslednji **predlogi sveta stašev**:

**1 – Šola naj preuči možnost sočasnega »on-line« spremljanja pouka za učence, ki so doma.**

**2 – Šola naj preuči možnost in omogoči podajanje učnih gradiv v digitalni obliki, kot so jih imeli dijaki med COVID-19 oddaljenim šolanjem od doma.**

**3 – V skupino za krepitev digitalnih kompetenc naj se doda tudi predstavnike dijakov**

**4 – Šola naj preuči možnost za uvedbo tople malice po 14. uri za vse dijake in skladno s prioriteto dijakov uredi vrstni red.**

**5 – Šola naj preuči možnost, da bi šolski psiholog organiziral dodatne razredne ure za delo in reševanje morebitnih problemov, ki so nastali kot rezultat oddaljenega učenja od doma oziroma bi razredne ure izvedli razredniki.**

Povzetek razprave:

A – Vprašanja v zvezi z načinom podajanja snovi med oddaljenim učenjem in primeru karantene

- Če je v družini nekdo pozitiven, je potem dijak, čeprav je npr. negativen, v karanteni in ne more obiskovati pouka. Zakaj se za takšne primere ne organizira »on-line« prenos pouka?

- Ali ima šola tehnične zmožnosti za organizacijo z normalno šolsko uro sočasnega, oziroma »on-line« prenosa šolske ure?

- Ali bi se lahko določene dobre prakse iz Covid-19 učenja od doma, kot je bilo šolsko gradivo v digitalno obliki, uporabljalo tudi v normalnih razmerah?

- Kako poteka pouk za dijake v razredu za katerega je odrejena karantena in imajo PC pogoj?

Odgovor:

Ravnatelj je obrazložil postopek/protokol v primeru Covid-19 potrjene okužbe. Pri pouku v šoli so dijaki, ki so cepljeni ali pa so bolezen preboleli. Ostali dijaki spremljajo pouk neposredno preko računalnika. Le v enem primeru je bil določen pouk na daljavo za cel oddelek, ker je bilo število dijakov, ki bi lahko bili v šoli, manj kot tretjina.

Ravnatelj je odgovoril, da šola opremo za oddaljeno – »on-line« spremljanja pouka ima, vendar je težava predvsem v tem, da bi se moral pouk in s tem način poučevanja spremeniti in to za vse oddelke in predmete. Le to prinaša določene organizacijske spremembe in bistveno drugačen pristop k celostnemu delu šole.

Ravnatelj je razložil, da je na šoli ustanovljena skupina za krepitev digitalnih kompetenc, ki med drugim preučuje tudi nove načine in poti, ki jih nova tehnologija ponuja.

Na podlagi diskusije smo v svetu staršev sprejeli prve tri, zgoraj omenjene predloge sveta staršev.

B – Vprašanja v zvezi s toplo malico

- Od 1. oktobra je omogočena topla malica za športne oddelke, ali bi se dalo to razširiti tudi za druge oddelke?

Odgovor:

Ravnatelj je razložil, da je problem v spoštovanju Covid-19 pravil, ki omogoča zgolj omejeno število ljudi na enem prostoru, kot je jedilnica. Največji problem je mešanje učencev osnovne šole in naših dijakov.

Med diskusijo se je pojavilo več različnih predlogov, kot tudi možnosti za njihovo izvedbo, zato smo na svetu staršev sprejeli zgoraj omenjeni četrti predlog sveta staršev.

C – Vprašanja v zvezi z dodatno pomočjo, ki je potrebna zaradi covid-19 stanja in oddaljenega učenja od doma

- Ali ima šola kakšno aktivnost za dijake, ki imajo težave zaradi učenja od doma ali tudi sicer zaradi tega doživljajo stisko in ali se jim ponuja pomoč?

Odgovor:

Ravnatelj je razložil, da je šolska psihologinja organizirala razredne ure, na katerih je razloženo na koga in kako se lahko v primeru težav dijaki obrnejo.

Če je bila potreba zaznana, je šolska psihologinja z dijaki tudi delala. Vrata šolske psihologinje so odprta. Do sedaj se je na šolsko psihologinjo obrnilo približno 30 dijakov.

Med diskusijo je bil podan komentar, da so bile razredne ure s šolsko psihologinjo za 1. letnik odlične in bi jih predlagali tudi za višje letnike.

Na podlagi diskusije smo v svetu staršev sprejeli peti zgoraj omenjeni predloge sveta staršev.

D – Vprašanje v zvezi šole za starše

- Ali šola planira predavanja za starše na temo, kako pomagati mladim pri različnih (psiholoških) problemih, ki so rezultat oddaljene šole od doma in Covid-19 stanja?

- V lanskem letu je bilo organizirano eno »oddaljeno« predavanje za starše na temo, kako se spopasti z novo Covid-19 situacijo in učenjem od doma. Ali se v letošnjem letu planira kaj podobnega?

Odgovor:

Ravnatelj je razložil, da v tem trenutku starševski večeri niso planirani. Realizirano pa je bilo predavanje šolske psihologinje Milene Vidmar v zvezi s prehodom iz osnovne šole v gimnazijo (preko Zooma). Posebej so bili vabljeni starši oddelkov 1. letnika. Problem starševskih večerov je je zagotoviti tudi predavatelje, ki so pripravljeni predavati na daljavo. V primeru, da bodo predavanja za starše organizirana, bodo le ta na daljavo.

E – Vprašanje v zvezi z gradnjo šole

- Kakšna je planirana logistika za potek pouka v času rušenja starih objektov in gradnje nove šole?

Odgovor:

Ravnatelj je razložil, da del šole ostane in se ne ruši. Ruši se samo manjši del prizidka, zato ohranjanje pouka ne predstavlja večjega problema. Rušenje celotnega prizidka je načrtovano po novogradnji.

F – Vprašanja v zvezi dodatnimi in maturantskimi aktivnostmi

- Podanih je bilo nekaj vprašanj v zvezi z maturantskim plesom in izletom ter drugimi dogodki

Odgovor:

Ravnatelj je razložil, da so bili letos uspešno izpeljani krst prvošolcev, ter lansko leto akademija ob zaključku leta ter svečana podelitev maturitetnih spričeval.

Vse aktivnosti so bile izpeljane ob spoštovanju Covid-19 predpisov, pri čemer sta bili prve dve izpeljani na odprtem prostoru, podelitev maturitetnih spričeval pa v Cankarjevem domu.

Starš, ki je imel otroka v lanskem 4. letniku se je posebej zahvalil za lepo speljan zaključek šolanja z dogodkom v Cankarjevem domu.

Šola ne bo organizirala maturantske ekskurzije. Šola na maturantski ekskurziji ne more zagotavljati z regulativami predpisane distance in izolacije in s tem kot potencialni (so)organizator ne more prevzeti odgovornost zaradi morebitnih okužb in drugih zdravstvenih zapletov. Le te so zgodile v lanskem šolskem letu (letos poleti), ko so nekateri dijaki odšli na maturantski izlet v režiji turistične agencije.

Maturantski ples se ne planira, saj so tudi plesne vaje zaradi Covid-19 pravil onemogočene. V šolskem letu 2019/20 je bil maturantski ples planiran, vendar se je zaradi Covid-19 stanja na začetku prestavil in je bil na koncu tudi odpovedan. Problem je nastal, ker se organizator ni držal dogovora in ni hotel povrniti denarja, zato šola in starši tožijo organizatorja maturantskega plesa.

V tem trenutku se dela in preučuje možnost za:

- zaključno prireditev za 4. letnike.

- dvodnevno ekskurzijo 3. letnikov, kjer bi v razrednem krogu imeli omejeno druženje z vsebino.

Starši četrtih letnikov so prosili, če bi bila možnost organizacije podobne ekskurzije tudi za 4 letnike.

G – Problem stalnih učilnic

- starši nekaterih razredov so podali nezadovoljstvo nad določenimi učilnicami in podali predlog o pravičnejši razdelitvi slabih prostorov tudi z drugimi oddelki.

Odgovor:
V lanskem šolskem letu smo se že srečali z identičnim problemom in se je rešilo tako, da so razrede po ocenjevalnem obdobju v problematičnih učilnicah zamenjali. Isti predlog je podan tudi za letošnje leto.

H – Šolski sklad

- Podan je predlog, da se poda poročilo dela šolskega sklada.

Odgovor:

Poročilo dela šolskega sklada v koledarskem letu 2021 se planira na naslednji seji sveta staršev po zaključnem računu 2021.

Zapisal: Aleš Gros